钦定古今图书集成/明伦汇编/交谊典/第066卷 > 《献南海崔尚书书》刘蜕
## 钦定古今图书集成/明伦汇编/交谊典/第066卷 > 《献南海崔尚书书》刘蜕

所谓“大丈夫”，岂天使为之哉？以其进为天下利，退有
百世名，显为诸侯师，默成高世法而已。为退默者，为
避人；得时而退默者，自进；为进显者，为必行；不得时
而进显者，为失志。以雄才盛德，不可不兼其时，故无
其时，不可行也。有时而志未达，又不可行也；志达而
未信于天下，又不可行也。上位之人有不可，故下位
之人，有逾垣塞牖而自遁者，又岂惟退默而已哉！方
今天下，百姓不敢争步亩，四裔不敢犯守陲。自元和
以后，国家不伤一夫，不亡一矢，虽有竖子弄兵，曾无
筋穿皮蠹之患，寻已诛伏。然而阁下不谓“无其时乎？”
昔雍丘不能以才达，求讨吴、蜀以自试；班超不能守
其家儒，然后得官校尉。夫文家之不遇清世，不免操
弓矢而环甲胄也。今则仕由文学著，官自清显尊，阁
下不谓志未达乎？夫南海实筦榷之地，有金珠贝甲
修牙文犀之货，非茂德廉名，国家常重其人，阁下不
谓未信于天下乎？当其时，士亦固不以天下之广自
隘，以居其身，不以天下之道自负。以不知己故，赂媒
请介，则不忍为。守媒待介，或有所自弃，故退默者不
得不自进矣。阁下以为时乎？未可乎？呜呼！蜕之生，于
今二十四年。虽天有南，无可置其门；虽天有东，不得
开其序。伏腊不足于糗粮，冬夏常苦于皲湿。然而因
时著书满十卷，自谓“不有得于今，必有得于后；不有
得于人，必有得于鬼神。”今则力疲而天下笑，日暮而
邮舍闭，今阁下则逾垣塞牖而已。虽然，当阁下进为
天下利，而又显为诸侯师之时，柰何得有逾垣塞牖
之说乎？故先自弃，南向再拜，不胜恳恳，穷泰有时，未
可知也。谨贡旧《投刺书》一卷，以其最近于情；《杂歌诗》
一卷，以其颇有逸事。伏惟周赐观览，无惮僇笑。